Afgørelse truffet af Det Blandede EØS-udvalg

nr. 99/2000

af 27. oktober 2000

om ændring af protokol 30 til EØS-aftalen, om særlige bestemmelser om tilrettelæggelse af samarbejdet på det statistiske område

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Protokol 30 til aftalen blev ændret ved afgørelse nr. 4/94 truffet af Det Blandede EØS-udvalg den 8. februar 1994(1).

(2) Det statistiske program for EØS skal baseres på Fællesskabets statistiske program 1998-2002 (Rådets beslutning 1999/126/EF)(2) og skal omfatte de programelementer, der er nødvendige for at beskrive og overvåge alle relevante økonomiske, sociale og miljømæssige aspekter i Det Europæiske Økonomiske Samarbejdsområde.

(3) Det statistiske program for EØS skal tage hensyn til bestemmelserne i Rådets forordning (EF) nr. 322/97 af 17. februar 2000 om EF-statistikker(3).

(4) Protokol 30 til aftalen bør derfor ændres, således at dette udvidede samarbejde kan finde sted fra den 1. januar 1998 -

TRUFFET FØLGENDE AFGØRELSE:

Artikel 1

Protokol 30 til aftalen ændres som anført i artikel 2 og 3.

Artikel 2

Nr. 1-9 i protokol 30 affattes således:

"1. En konference bestående af repræsentanter for de kontraherende parters nationale statistiske kontorer, De Europæiske Fællesskabers Statistiske Kontor (Eurostat) samt EFTA's Kontor for Statistisk Rådgivning (OSA EFTA) fastlægger retningslinjer for det statistiske samarbejde, udarbejder programmer og procedurer, som er nøje koordineret med Fællesskabets programmer og procedurer, og påser, at de gennemføres. Konferencen og Udvalget for Det Statistiske Program (SPC) udfører deres opgaver inden for rammerne af denne protokol på fælles møder under betegnelsen SPC/EØS-konference i henhold til særlige procedurer, der fastlægges af denne konference.

2. Fællesskabets statistiske program 1998-2002, jf. Rådets beslutning, som er omhandlet i nr. 7, udgør rammerne for de statistiske foranstaltninger i EØS-regi, som skal gennemføres i perioden fra 1. januar 1998 til 31. december 2002. Alle hovedområder og statistiske temaer i Fællesskabets statistiske program 1998-2002 anses som værende relevante for det statistiske samarbejde i EØS-regi og er åbne for EFTA-staternes uindskrænkede deltagelse.

Fra den 1. januar 1998 udarbejdes der et særskilt statistisk årsprogram i EØS-regi som et delprogram sideløbende med det årlige arbejdsprogram, der udarbejdes af Kommissionen i overensstemmelse med Rådets beslutning, som er omhandlet i nr. 7. Hvert årsprogram i EØS-regi forelægges SPC/EØS-konferencen til behandling og godkendelse. Inden for programtemaerne angiver programmet især de EØS-relevante aktioner, som har prioritet i EØS-samarbejdet i programperioden.

3. Fra begyndelsen af samarbejdet vedrørende de i nr. 2 nævnte programmer og aktioner deltager EFTA-staterne uindskrænket uden stemmeret i de EF-udvalg og andre organer, der bistår Kommissionen ved forvaltningen og udviklingen af disse programmer og aktioner.

4. De statistiske oplysninger fra EFTA-staterne fremsendes af EFTA-staterne til Eurostat til lagring, bearbejdning og formidling. Med henblik herpå arbejder OSA EFTA nært sammen med EFTA-staterne og Eurostat for at sikre, at oplysninger fra EFTA-staterne fremsendes korrekt og formidles til de forskellige brugergrupper via de sædvanlige kanaler som del af EØS-statistikkerne.

Behandlingen af statistikker fra EFTA-staterne finder sted i henhold til Rådets forordning, som er omhandlet i nr. 7.

5. Fra den 1. januar 1998 bidrager EFTA-staterne finansielt med et beløb svarende til 75 % af beløbet under budgetpost B5-6 0 0 'Politik for statistisk information vedrørende tredjelande' i Den Europæiske Union's almindelige budget, jf. artikel 82, stk. 1, litra a), i aftalen og dertil knyttede finansforordninger.

EFTA-staterne afholder Eurostats ekstraomkostninger i forbindelse med lagring, bearbejdning og formidling af oplysninger fra disse lande i henhold til aftalememorandummet mellem EFTA-Sekretariatet og Eurostat vedrørende EFTA's bidrag, som er omhandlet i dette stykke.

EFTA-staterne bidrager finansielt til Fællesskabets generalomkostninger bortset fra dem, som vedrører lagring, bearbejdning og formidling af oplysninger, i overensstemmelse med artikel 82, stk. 1, litra b), i aftalen.

6. Efter anmodning fra Det Blandede EØS-udvalg og under alle omstændigheder i 2000 og 2003 undersøger den i stk. 1 nævnte SPC/EØS-konference, hvilke fremskridt der er gjort med hensyn til statistiske foranstaltninger i EØS-regi. Den vurderer navnlig, om de i perioden fra 1. januar 1998 til 31. december 2002 planlagte mål, prioriteter og foranstaltninger er blevet gennemført, og forelægger en rapport til godkendelse i Det Blandede EØS-udvalg.

7. Protokollen omfatter følgende fællesskabsretsakter:

- 397 R 0322: Rådets forordning (EF) nr. 322/97 af 17. februar 1997 om EF-statistikker (EFT L 52 af 22.2.1997, s. 1)

- 399 D 0126: Rådets beslutning 1999/126/EF af 22. december 1998 om Fællesskabets statistiske program 1998-2002 (EFT L 42 af 16.2.1999, s. 1)."

Artikel 3

Tillægget til protokol 30 til aftalen udgår.

Artikel 4

Den liste over udvalg, som er godkendt af de kontraherende parter, og som er anført i det godkendte referat vedrørende protokol 30 fra forhandlingerne om en aftale mellem Det Europæiske Økonomiske Fællesskab, Det Europæiske Kul- og Stålfællesskab og deres medlemsstater og EFTA-staterne vedrørende Det Europæiske Økonomiske Samarbejdsområde, har ingen virkning for EFTA-staternes deltagelse i andre EF-udvalg eller -organer i henhold til stk. 3 i protokol 30, som ændret ved denne afgørelse.

Artikel 5

Denne afgørelse træder i kraft den 28. oktober 2000, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1(4).

Den anvendes fra den 1. januar 1998.

Artikel 6

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 27. oktober 2000.

På Det Blandede EØS-udvalgs vegne

G.S. Gunnarsson

Formand

(1) EFT L 85 af 30.3.1994, s. 66.

(2) EFT L 42 af 16.2.1999, s. 1.

(3) EFT L 52 af 22.2.1997, s. 1.

(4) Ingen forfatningsmæssige krav angivet.